ผู้ป่วยโรค COVID-19 ในไทย หายเพิ่มอีก 2 ราย ด้านทีมแพทย์สัตหีบตรวจสุขภาพกลุ่มคนไทยกลับจากอู่ฮั่น เตรียมพร้อมก่อนส่งกลับบ้านพรุ่งนี้
ผู้ป่วยโรค COVID-19 ในไทย หายเพิ่มอีก 2 ราย ด้านทีมแพทย์สัตหีบตรวจสุขภาพกลุ่มคนไทยกลับจากอู่ฮั่น เตรียมพร้อมก่อนส่งกลับบ้านพรุ่งนี้ นายแพทย์ธนรักษ์ ผลิพัฒน์ รองอธิบดีกรมควบคุมโรค กล่าวในการแถลงข่าวสถานการณ์ประจำวัน กรณีโรค COVID-19 ในประเทศไทย ว่า วันนี้มีผู้ป่วยที่แพทย์รักษาหายเพิ่มและแพทย์อนุญาตให้กลับบ้านได้เพิ่มอีก 2 ราย ทำให้ล่าสุดยอดผู้ป่วยโรค COVID-19 สะสมอยู่ที่ 35 ราย รักษาหายกลับบ้านได้แล้ว 17 ราย ส่วนผู้ป่วยหนัก 2 ราย 1 รายที่ใช้เครื่องพยุงการทำงานของปอด อาการเริ่มกระเตื้องขึ้นแต่ทั้ง 2 ยังถือว่าอยู่ในภาวะวิกฤตแพทย์ได้ให้ดูแลเต็มที่ ซึ่ง 2 รายนี้ ชี้ว่า แม้ความพยายามเต็มที่ของไทยในการคัดกรอง ค้นหาผู้ป่วยและผู้สงสัยป่วยเข้าระบบแยกโรค ทำให้ไทยยังคงสถานการณ์ระบาดอยู่ในระดับ 2 คือระบาดในประเทศในวงจำกัด แต่จากผู้ป่วยที่ไทยพบ 35 ราย มี 2 รายที่อาการหนัก สะท้อนตัวโรคเองว่าแม้ส่วนใหญ่จะอาการค่อนข้างเบาแต่ก็สามารถก่อให้เกิดอาการรุนแรงได้เช่นกัน ดังนั้นยังต้องเฝ้าระวังการสูญเสียให้มากที่สุด โดยคงความเข้มข้นในการคัดกรองคนเข้าเมืองทั้งด่านบก ด่านอากาศและด่านน้ำ แม้การประเมินความเสี่ยงของไทยจากโรค COVID-19 จะอยู่ในระดับต่ำ แต่การปฏิบัติตัวเพื่อป้องกันโรคยังจำเป็น โดยแนะคนไทยโดยเฉพาะกลุ่มเสี่ยง ปฏิบัติตัวตามหลักสุขอนามัยที่ดี หมั่นล้างมือบ่อยๆ หากเป็นกลุ่มเสี่ยงมาก อยู่ในพื้นที่ปิด อาทิ บนรถแท๊กซี่ รถโดยสาร แนะให้สวมหน้ากากอนามัยไว้ตลอดช่วงการปฏิบัติงาน เพื่อป้องกันความเสี่ยงรับเชื้อ สำหรับกลุ่มคนไทยที่กลับมาจากเมืองอู่ฮั่น และเข้าสู่ระบบแยกโรคที่อาคารรับรองฐานทัพเรือสัตหีบ ทั้งหมดไม่พบใครป่วยเพิ่มและกำลังจะพ้นระยะการเฝ้าระวังโรคนั้น นายแพทย์ธนรักษ์ ผลิพัฒน์ กล่าวว่า วันนี้ทีมแพทย์ได้เข้าไปตรวจร่างกายเพื่อให้พร้อมครั้งใหญ่ก่อนส่งทุกคนกลับบ้านในวันพรุ่งนี้และพรุ่งนี้จะตรวจซ้ำอีกครั้งเพื่อให้ประชาชนทุกคนมั่นใจว่าทั้งหมดเป็นคนที่แข็งแรง สามารถกลับไปใช้ชีวิตกับคนทั่วไปได้โดยไม่มีความเสี่ยงจะนำเชื้อไวรัสโคโรนา 19 ไปสู่ผู้อื่นแน่นอน